**eu te visez cu un ochi deschis**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

eu te iubesc pe tine cu un ochi închis,

jumătate să te visez

jumătate să te am

și în momentele de răzgândire

când vreau să mă cuprinzi

ca o ninsoare

să te pot bântui ca o fantasmă

să mă întorci în tine

eu te visez pe tine cu un ochi deschis

și cu unul închis

fiindcă tu îmi încapi în orbite

cu tot cu plutirea ta

și când întind mâna să-mi

scrii destinul norilor

în palmă

eu să mi te închipui din umbră

și din zăpadă

să le țin în pumnii strânși

pe amândouă

de parcă nu m-aș mai

ridica niciodată din pământ

ca un fluture

să văd cât de albă ești în căderea

trupului tău

peste mine

eu te iubesc ca un orb cu mâinile întinse

așteptându-ți absența

în fiecare iarnă

fiindcă

simt frigul singurătății

până în vârful unghiilor